**BASES DELS PRESSUPOSTOS PARTICIPATIUS 2022**

L’Ajuntament de Monòver va iniciar els pressupostos participatius en 2015, perquè la ciutadania tinguera la possibilitat d’elegir directament en què volia que s’invertira una part dels diners del pressupost municipal. Enguany es torna a portar a terme aquesta iniciativa de participació ciutadana.

Els pressupostos participatius busquen que siga el mateix poble de Monòver el que demane en què es poden invertir eixos diners en benefici de la col·lectivitat. No ha de ser un instrument per a interessos particulars sinó comuns.

Les regidories de Participació Ciutadana i d’Hisenda han treballat en l’elaboració d’aquestes noves bases, que esperem es converteixen en un instrument democràtic que permeta a la població cogestionar una quantitat determinada dels pressupostos municipals.

**1. INTRODUCCIÓ**

La cogestió (ajuntament-ciutadania) es caracteritza per una sèrie de premises:

1. La població tindrà l’oportunitat de decidir una part de les inversions que es facen a Monòver.
2. El personal tècnic de l’ajuntament determinarà, si cal, la viabilitat competencial, legal i tècnica de les propostes realitzades.
3. El govern municipal s’obliga a assumir les decisions de la ciutadania i a executar-les.

**2. NATURALESA DE LES PROPOSTES DELS PRESSUPOSTOS PARTICIPATIUS**

S’hauran de referir a una inversió nova, o bé a obres de manteniment i reparació de les actuals.

Tan sols podran ser actuacions de competència municipal i el seu caràcter serà concret, determinat i avaluable econòmicament. Haurà de definir-se la ubicació exacta de l’actuació i hauran de ser actuacions que es realitzen en un únic exercici pressupostari.

En el cas d’actuacions als col·legis, i donat el cas, aquests hauran de tenir l’autorització de Conselleria per poder portar-la a terme. Si no fóra així no es faria i els diners destinats anirien a la següent actuació triada per votació.

Per altra banda, els sol·licitants hauran de tenir en compte a l’hora de fer les seues propostes que les actuacions hauran de realitzar-les empreses que facturen a l’Ajuntament. En cas contrari no es podran realitzar.

Es consideren inversions les obres noves o de manteniment de parcs, jardins, edificis, instal·lacions esportives, carrers, voreres, camins rurals, etc. Tot haurà de ser de titularitat municipal.

També entraran en aquesta consideració adquisicions permanents per a l’Ajuntament com ara la compra d'un vehicle, maquinària o ferramentes, la dotació de llibres o material informàtic, etc., destinats a instal·lacions municipals, però també a associacions culturals, esportives, socials, sense ànim de lucre.

No són inversions i, per tant, no es podran presentar als Pressupostos Participatius:

* Activitats (tallers, festes, programes...).
* Serveis (més policia, més educadors, més netejadors, més serveis socials...).
* Subvencions en metàl·lic.

No es podran proposar tampoc:

* Propostes mediambientalment insostenibles
* Propostes dirigides a l'eliminació d'equipament ja existent.

**3. PRESENTACIÓ DE PROPOSTES**

L'edat mínima per a participar en els pressupostos participatius és de 16 anys. Podran presentar propostes tant la ciutadania a títol particular com les associacions inscrites en el Registre Municipal d'Entitats Ciutadanes. Cada formulari inclourà una única proposta. Hi haurà un límit de tres propostes per persona o associació.

El termini de presentació de propostes es determinarà cada any. La quantia total destinada vindrà determinada en els pressupostos anuals, en una partida anomenada “pressupostos participatius”. La quantitat per al 2022 serà de 60.000 euros, que serà dividida en dos grups de propostes.

El primer grup serà el de “Inversions municipals” que tindrà una dotació de 50.000 euros. Les propostes presentades no podran superar el 20% de dita dotació (10.000 euros).

El segon grup serà el de “Inversions per a associacions sense ànim de lucre”. Tindrà una dotació de 10.000 euros i les propostes presentades no podran superar el 20% de dita dotació (2.000 euros).

Una vegada es tinguen els resultats de la votació es procedirà a fer la transferència de crèdit pertinent de la partida abans mencionada a les que corresponguen.

L’Ajuntament proporcionarà un formulari de propostes en què es farà constar:

* Les dades personals del proponent.
* Nom, grup d’inversió, descripció, valoració i ubicació (si cal) de la proposta.
* La documentació annexa aclaridora que es considere convenient (fotos, plànols, etc.).

Les propostes podran ser presentades en paper, que es dipositaran en una urna preparada a l’efecte a l’Ajuntament de Monòver o enviades al correu electrònic que s’habilite.

**4. VALORACIÓ TÉCNICA I VIABILITAT DE LES PROPOSTES**

Una vegada acabat el termini, si cal, les propostes seran analitzades i valorades pels tècnics municipals de les diferents àrees implicades considerant la seua viabilitat tècnica, econòmica i competencial.

**5. PUBLICACIÓ DE PROPOSTES**

Les propostes que s'hagen valorat viables i coherents s’admetran, es faran públiques i es numeraran per a la seua votació per la ciutadania.

**6. VOTACIÓ**

Totes les persones majors de 16 anys empadronades a Monòver podran votar les propostes admeses.

La votació es realitzarà d'acord amb el principi d'una persona un vot, sent aquest de caràcter personal i intransferible. El votant haurà d'identificar-se amb el seu document d'identitat o de conduir i la forma de verificació que s'hi establisca, habitualment el padrò.

La votació es realitzarà de manera presencial en l’urna habilitada. Es determinarà el període de votació, que es publicitarà adequadament, així com els espais per al vot presencial.

Haurà una papereta amb dues caselles, una per a cada grup, “Inversions municipals” i “Inversions per a associacions sense ànim de lucre”.

En la papereta de votació haurà de marcar-se una única proposta per grup. Qualsevol papereta que tinga més d’una marcació serà anul·lada.

Una vegada acabada la votació es procedirà a l'escrutini per determinar les propostes que seran executades. En el cas què la quantitat total no done la suma exacta de la quantitat assignada a la partida de pressupostos participatius, l'última o últimes propostes es podran fer en el percentatge que els pertoque.

Les propostes començaran a executar-se durant l'any en curs.

Les propostes elegides seran objecte d’un seguiment per a la perfecta comprovació de la seua execució.